钦定古今图书集成/历象汇编/庶征典/第145卷 > 《述梦赋》宋·欧阳修
## 钦定古今图书集成/历象汇编/庶征典/第145卷 > 《述梦赋》宋·欧阳修

“夫君去我而何之乎？时节逝兮如波。昔共处兮堂上，
忽独弃兮山阿。呜呼！人羡久生，生不可久，死其奈何？
死不可复，惟可以哭。”病余喉使不得哭兮，况欲施乎
其他。愤既不得与声而俱发兮，独饮恨而悲歌。歌不
成兮断绝，泪疾下兮滂沱。行求兮不可过，坐思兮不
知处。可见惟梦兮，柰寐少而寤多。或十寐而一见兮，
又若有而若无。乍若去而若来，忽若亲而若疏。杳兮
倏兮犹胜于不见兮，愿此梦之须臾。尺蠖怜余兮为
之不动，飞蝇闵余兮为之无声。冀驻君兮可诉，恍余
梦之先惊。梦一断兮魂立断，空堂耿耿兮华灯。世之
言曰：“死者澌也，今之来兮，是也非也。”又曰：“觉之所得
者为实，梦之所得者为想。”苟一慰乎余心，又何较乎真妄。绿发兮思君而白，丰肌兮以君而瘠。君之意兮
不可忘，何憔悴而云惜。愿日之疾兮愿月之迟，夜长
于昼兮无有四时。虽音容之远矣，于恍惚以求之。